52. schôdza NR SR - 2.deň - B. popoludní
Dátum: 2026-05-27
Poslanec: Luščíková, Darina 
Druh vystúpenia: Vystúpenie v rozprave

A kolegyne, vážený pán predsedajúci. Tak ja budem znova pokračovať v tom, čo som začala už vo faktických poznámkach, chcem naozaj vysvetliť, že je nezmyselne predložená táto hranica mikroodvodu. Samozrejme, pomáha to podnikateľom, pretože ten drakonický zlý návrh, ktorý podnikateľov, respektíve malých živnostníkov úplne zdecimoval, ste sa snažili vylepšiť len kozmeticky a pomôžete tým, ktorí zarobia do 240 €, že nemusia platiť žiadne odvody, ale tí, ktorí sú na tej hranici, tak týmto vôbec nepomôže. A keď som hovorila o tom, že nechodíte možno medzi ľudí, že o tom neviete, tak mne to stále tak príde, že asi nie ste celkom v obraze, pretože tých drobných živnostníkov, ktorí si len privyrábajú, ktorí si pomáhajú aj tým, že vykonávajú ešte nejakú činnosť a hlavne niekde práve v regiónoch, lebo sa nevedia dostať k veľmi dôstojnej mzde a musia si takto pomáhať, tak tých ste úplne ako takým tlčikom po hlave zarazili do zeme, pretože my sme dali aj výzvu s kolegyňou Kleinert napríklad pre živnostníkov v kreatívnom priemysle a tí sú úplne zničení. Tí sú zničení preto, lebo vidíme, že ani na tých trhoviskách, kde sa robia remeselné trhy, kde sa robia kreatívne dielne, je tam oveľa menej tých podnikateľov. Títo podnikatelia proste už neprichádzajú a sú to často aktivity, ktoré oni vykonávali ako zmysel svojho života. A vyslovene v tom videli svoju náplň a nechcú to robiť načierno. Nechcú to robiť úplne na hulváta, pretože sú to ľudia s nejakými morálnymi hodnotami a vy ste im úplne zabili tú ich činnosť. Sú to smutné príbehy. Ja som si tu teraz nenapísala žiadne. Budeme o tom určite písať a budeme to viacej komunikovať. A práve preto by som sa celkom rada, pán Michalko, a tu na vás naozaj vyzývam, stretla a pouvažujte nad tým mikroodvodom, pretože ja si nemyslím, že keď títo všetci ľudia povracajú živnosti, a už to začalo, tak štát na tom získa. Na tom práveže viacej stratí, pretože vy môžete získať oveľa viac, ak tí živnostníci budú ďalej podnikať. Ak ďalej si budú prinášať sebahodnotu, ale aj hodnotu štátu, hodnotu svojej rodine, hodnotu svojmu okoliu, svojej komunite, pretože vy ste vlastne zničili určité reťazce, ktoré tu fungovali roky. Práve že viacej stratí, pretože vy môžete získať oveľa viac. Ak tí živnostníci budú ďalej podnikať. Ak ďalej si budú prinášať sebahodnotu, ale aj hodnotu štátu, hodnotu svojej rodine, hodnotu svojmu okoliu, svojej komunite, pretože vy ste vlastne zničili určité reťazce, ktoré tu fungovali roky. Fungovali roky platformy, kde ľudia predávali svoje výrobky. Oni to nerobili načierno, pretože to robili cez platformu, ktorá je ľahko skontrolovateľná. A títo ľudia tam klesli tržby o 60 %. Viete, čo je to 60 %? Klesnúť tržba, tie 60 % ľudí vlastne niekam odišlo, prestalo podnikať alebo odišlo do šedej zóny. A pri tom obrate, ako to robili tie veľké platformy, ktoré každá možno žena si už kúpila tam nejaký šperk alebo nejakú dekoráciu do domácnosti, tak tam naozaj sa tie obraty robili veľké. Ďalšia vec, čo bola veľmi zbabraná v tom zákone, tak to sú odvodové prázdniny. Neviem, či ste sa zamysleli nad tým šesťmesačným obdobím odvodových prázdnin. Predstavte si, že podnikateľ začne alebo nejaký živnostník si niečo vymyslí a bude chcieť začať podnikať, nemá ešte istotu, aký príjem bude mať. Začne podnikať niekedy vo februári a od, myslím, že októbra, keď to dobre počítam, mu vyjde, že bude musieť platiť ten odvod 131 €. A v podstate ho bude musieť platiť až do podania daňového priznania, respektíve do ďalšieho roka, do júla, to je možno sedem, osem, deväť mesiacov dokonca. A potom príde po podaní daňového priznania na to, že v podstate on ten mikroodvod vôbec nemusel platiť. Tak potom urobte reformu sociálnych odvodov, normálnu reformu tak, že sa budú platiť preddavky a potom sa budú robiť ročné zúčtovania. Veď ako príde k tomu ten podnikateľ, že v podstate on môže viac zaplatiť na odvodoch, ako vôbec zarobí. A tu sa bavíme, a to znova opakujem, my sa tu bavíme o príjme, o hrubom príjme. To znamená, to je všetko, čo ten podnikateľ dostane do pokladne alebo na účet. To sa ešte nebavíme o tom, že musí aj zaplatiť nejaké elektriky, proste energie, materiál, cestovné, účtovníčku. A keď sme pri tej účtovníčke napríklad, vy hovoríte, že oni hneď idú na eseročky. To tiež nie je pravda. To je veľmi zavádzajúce, pretože človek, ktorý zarobí okolo 300, možno 500 € mesačne, on nepôjde na eseročku. Veď on musí zaplatiť účtovníčke možno 50, 100 € mesačne, aby mu vôbec viedla to podvojné účtovníctvo. To je jedna vec. A druhá vec je, že máme tu nejakú minimálnu daň, ktorú takisto musí zaplatiť, pokiaľ je v strate. A to ešte nemá vlastne ani on tie sociálne odvody, lebo si tam buď dá úplne tú minimálnu sumu alebo vlastne je konateľom zadarmo. Takže strašne ste poškodili tých živnostníkov. Ja naozaj nerozumiem tomu, ako vy sa môžete ako strana pasovať za ochrancov živnostníkov. Toto, toto je úplný nonsens, pretože vy ste urobili jednu veľkú chybu. Teraz ju kozmeticky síce upravujete, ale tá úprava naozaj tým najmenším a tým, čo si pomáhali, aby vôbec v regiónoch mohli slušne vyžiť, tak to im vôbec, ale vôbec nepomôže. A ešte jednu oblasť, čo naozaj poznám a nemôžete mi do toho hovoriť, že nemám pravdu, sú znalci a sú tlmočníci a prekladatelia. Pretože sú odbory, kde živnosť vlastne, kde znalca vykonávate tak, že máte posudok možno raz, dvakrát do roka, možno raz za dva roky. A vy, keď chcete zostať znalcom, vy si musíte platiť tento mikroodvod. A toto je naozaj nezmyselné, pretože štát tieto služby potrebuje. Vy potrebujete tlmočníka, ktorý dokáže pretlmočiť z nejakého jazyka, ktorý je veľmi ojedinelý. Vy potrebujete znalca, ktorý má odbor, kde má fakt posudok raz za dva roky, lebo v tom súdnom spore ho potrebujete, aby ste zistili napríklad škodu. A ten znalec, oni povracali pečiatky. Ja to počúvam od znaleckých organizácií. Akože oni povracali pečiatky a naozaj nevykonávajú už túto činnosť a ja to asi urobím tiež. Ja mám tiež len prerušenú živnosť, aby som nemusela vlastne tú činnosť znalca, aby som nemusela platiť tie odvody. Takže je mi to ľúto, ale, pán Michalko, nemáte pravdu, ak vravíte, že pomáhate živnostníkom, pretože toto živnostníkom nijako nepomôže, práve tým najmenším. Ste odradili množstvo ľudí od toho, aby vôbec začali podnikať a množstvu ľudí v podstate ste im zničili nejakým spôsobom budúcnosť. Takže aj preto predkladám pozmeňovací návrh, ktorým aspoň trošku chcem uľaviť. Viažem ho na všeobecný vymeriavací základ, čo je vlastne viazanosť na priemernú mzdu a nie na to životné minimum, pretože ten parameter, ako sa tam dostal, to naozaj netuším. Je to totálny nezmysel. Skúste sa na to pozrieť. Môžeme si to prepočítať. Ja viem, že ten dopad na štát bude nejaký, lenže to je veľmi otázne, aký. Keď vám všetci povracajú živnosti, tak nebudú odvody v podstate žiadne, hej? Takže toľko som chcela asi k tomuto. Ďakujem. Na vaše vystúpenie faktická poznámka od pána poslanca Viskupiča.